als_Latn dik_Latn sag_Latn
Presidenti i Republikës së Kosovës Hashim Thaçi po shkel Kushtetutën e vendit dhe atij mund t’i merret shumë shpejt mandati.
Kështu ka vlerësuar partia Nisma për Kosovën dhe analistë politikë, të cilët kanë thënë se Thaçi po ndërhyn në fushatën zgjedhore për kryetar të Komunës së Drenasit.
Pas publikimit të disa fotografive nga “Bota sot”, ku presidenti Thaçi shihej para dy netëve duke lobuar për PDK-në një restorant në Komoran, Nisma për Kosovën ka lëshuar një reagim, duke cilësuar se ky veprim i tij, është jashtë përgjegjësive të Presidentit dhe në kundërshtim dhe shkelje e rëndë e Kushtetutës së Kosovës.
Madje, partia e Fatmir Limajt, ka paralajmëruar se është duke punuar për padinë kundër Thaçit në Gjykatën Kushtetuese, për siç ka thënë ajo, përfshirjen e kundërligjshme të tij në zgjedhjet lokale në Drenas.
Në një prononcim për gazetën “Bota sot”, deputeti nga radhët e Nismës, Zafir Berisha, ka bërë të ditur ky subjekt politik është duke bashkëpunuar me partnerë të mundshëm për t’i mbledhur 30 nënshkrime të deputetëve për seancë të jashtëzakonshme.
Sipas tij, shkeljet e presidentit Thaçi janë evidente.
“Jemi duke i përputhur faktet që i kemi me ligjet për t’ia përgatitur padinë. Jemi duke bashkëpunuar me partner të mundshëm për t’i mbledhur 30 nënshkrime të deputetëve. Thaçi i kamuflon ato me takime private, mirëpo edhe darka e mëhershme me arsimtarët në Drenas dhe takimi në presidencë me aktivistë të PDK-së, por edhe takimi në Komoran, janë drejtpërdrejtë ndërhyrje e presidentit në fushatë zgjedhore. Këto fakte që i kemi jemi duke u munduar që të kërkojmë edhe bazën ligjore për të aktivizuar edhe padinë”, ka thënë deputeti Berisha.
Ndonëse gazeta ka provuar përmes adresës elektronike që të marrë një përgjigje nga kabineti i presidentit Thaçi lidhur me këto akuza, këta të fundit nuk janë përgjigjur.
Ndërkohë, analistët politikë kanë thënë se presidentit me ligjet e Kosovës iu ndalohet rreptësisht veprimtaria partiake në fushata.
Në nenin 84 të Kushtetutës së Republikës së Kosovës, pikat 1 dhe 2, përcaktohen qartë, kompetencat e Presidentit. “Presidenti nuk mund të ushtrojë asnjë funksion tjetër publik. 2. Pas zgjedhjes, Presidenti nuk mund të ushtrojë asnjë funksion në parti politike”, thuhet në nenin 88 të Kushtetutës së Republikës së Kosovës.
Blerim Burjani, njohës i çështjeve juridike, ka thënë se aktivizimi i presidentit në çështje partiake, është thyerje e Kushtetutës dhe mandatin e marr nga ai.
Sipas tij, ai nuk ka të drejtë të ndërhyjë në procesin e fushatës dhe as të lobojë.
“Ai është president formal, por ai nuk po heziton të ndikojë në proces edhe pse presidentit të shtetit i ndalohet lobimi për partitë politike”, ka theksuar Burjani për “Bota sot’.
Sipas analistit politik Imer Mushkolaj, Presidenti Thaçi ka ndërhyrë në fushatën zgjedhore në Drenas qysh me organizimin e darkës me mësimdhënësit e kësaj komune.
Ai, siç ka theksuar Mushkolaj, po e vazhdon ndërhyrjen, duke e shkelur Kushtetutën.
“Në këtë mënyrë, në vend që të jetë unifikues, ai po kthehet në përçarës, duke i dalë në krah një partie politike”, ka thënë ai për “Bota sot”.
Skender Zogaj, analist i çështjeve politike, ka thënë se fitorja e garës zgjedhore për kryetar të Drenas është tepër e rëndësishme për PDK-në.
Prandaj, sipas tij, ky subjekt politik, vërtetë duhet të jetë shumë e shqetësuar sepse, siç ka theksuar Zogaj, fjala është për bastionin e saj, që tashmë nuk është, meqë kandidati i PDK-së nuk arriti të këtë as gjysmën e elektoratit.
“Tash ka mbetur të luftohet sa për sy e faqe, sepse, eventuale me balotazh do të jetë "fitore e Pirros", ndërsa humbja do të ishte më e keqe se kafshimi i rriqrës!”, ka thënë Zogaj për “Bota sot”.
Lideri shpirtëror i PDK-së, Hashim Thaçi, ka theksuar Zogaj, e “ka të qartë këtë gjendje të rëndë prandaj, domosdo që nuk ka mundur të rrijë duarkryq, ndonëse, pozita e presidentit ia ndalon rreptësisht veprimtarinë partiake në fushata, dhe për veprime të këtilla një presidenti iu ka marrë mandati!”
“Ajo që nëpër rrjetet sociale kanë dalur fotografi ku shihet presidenti me militantët partiakë, them se, nuk duhet përfolur pa fakte konkrete, sepse, për shkak të fushatave presidenti nuk mund të mbyllet në dhomën e gjumit, por, si president që është ka të drejtën të shëtis e të takohet me njerëz dhe, të fotografohet me ta, siç po dua të mendoj se ka ndodhur edhe me fotografitë e publikuara së fundmi. Përndryshe, nëse presidenti Thaçi nuk e përfill betimin, atëherë është vërtetë për keqardhje të thellë”, ka shtuar Zogaj.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn